**REPUBLIKA SRPSKA**

**VLADA**

**NACRT**

**ZAKON**

**O IZMJENAMA I DOPUNAMA**

**ZAKONA O IZVRŠENJU KRIVIČNIH I PREKRŠAJNIH SANKCIJA REPUBLIKE SRPSKE**

**Banja Luka, mart 2023. godine**

**Nacrt**

**ZAKON**

**O IZMJENAMA I DOPUNAMA**

**ZAKONA O IZVRŠENJU KRIVIČNIH I PREKRŠAJNIH SANKCIJA REPUBLIKE SRPSKE**

Član 1.

U Zakonu o izvršenju krivičnih i prekršajnih sankcija Republike Srpske („Službeni glasnik Republike Srpske“, broj 63/18) u članu 1. riječ: „dugotrajnog“ zamjenjuje se riječju: „doživotnog“, kao i u cijelom tekstu Zakona, u odgovarajućem padežu.

Član 2.

U članu 14. poslije stava 3. dodaje se novi stav 4. koji glasi:

„(4) U sjedištu i van sjedišta Ustanova Ministarstvo može osnovati posebno odjeljenje za obuku zaposlenih radnika Ustanova.“

Dosadašnji stav 4. koji postaje stav 5. mijenja se i glasi:

„(5) Odjeljenja iz st. 2. i 4. ovog člana osniva i ukida ministar.“

Član 3.

U članu 16. u stavu 7. poslije riječi: „prema njima ostale bezuspješne“ dodaje se zapeta i riječi: „kao i prema zatvorenicima kojima je izrečena kazna doživotnog zatvora“.

Član 4.

U članu 19. u stavu 2. tačka 2) mijenja se i glasi:

„2) najmanje tri godine radnog iskustva na rukovodećim radnim mjestima u tom stepenu obrazovanja na poslovima izvršenja krivičnih i prekršajnih sankcija, pravosuđa, uprave ili drugim rukovodećim poslovima u tom stepenu obrazovanja poslije završenog prvog ciklusa studija u trajanju od četiri godine sa ostvarenih najmanje 240 ECTS bodova ili ekvivalentom,“.

Član 5.

Poslije člana 30. dodaje se novi Odjeljak 1a. i novi čl. 30a, 30b, 30v, 30g, 30d, 30đ, 30e. i 30ž. koji glase:

„1a. Postupak sprovođenja javnog konkursa za rad u Ustanovama

Član 30a.

(1) Izbor direktora i zamjenika direktora Ustanove vrši se putem javnog konkursa, koji objavljuje i sprovodi Ministarstvo.

(2) Izbor pomoćnika direktora Ustanove i ostalih zaposlenih u Ustanovama vrši se putem javnog konkursa koji objavljuje i sprovodi Ustanova.

(3) Konkurs iz st. 1. i 2. ovog člana sadrži opšte i posebne uslove za obavljanje poslova radnog mjesta koje se oglašava, spisak obavezne dokumentacije kojom se dokazuje ispunjavanje opštih i posebnih uslova, način i rok za podnošenje prijava i druge podatke potrebne za sprovođenje konkursa.

(4) Konkurs iz stava 1. ovog člana objavljuje se u najmanje jednom dnevnom listu, ʼSlužbenom glasniku Republike Srpskeʼ i na internet stranici Ministarstva, odnosno Ustanove, a konkurs iz stava 2. ovog člana se objavljuje u najmanje jednom dnevnom listu i na internet stranici Ministarstva, odnosno Ustanove.

(5) Konkurs ostaje otvoren 15 dana od dana posljednjeg objavljivanja iz stava 4. ovog člana.

Član 30b.

(1) Za sprovođenje postupka za izbor direktora i zamjenika direktora Ustanove ministar rješenjem imenuje komisiju za izbor, koju čine tri člana iz reda državnih službenika Ministarstva.

(2) Za sprovođenje postupka za izbor pomoćnika direktora i ostalih zaposlenih u Ustanovama, direktor Ustanove rješenjem imenuje komisiju za izbor, koju čine tri člana koja su zaposlena u Ustanovama.

(3) Komisije za izbor iz st. 1. i 2. ovog člana biraju predsjedavajućeg između svojih članova i donose poslovnik o radu većinom glasova.

Član 30v.

(1) U slučaju postojanja sukoba interesa (srodnik po krvi u pravoj liniji, u pobočnoj liniji do četvrtog stepena zaključno, bračni supružnik ili vanbračni partner ili srodnik po tazbini do drugog stepena zaključno, pa i onda kada je brak prestao, pristrasnost po bilo kojoj osnovi), a koji može dovesti u pitanje objektivnost i nepristrasnost rada, članovi komisija iz člana 30b. st. 1. i 2. ovog zakona kod kojih se utvrdi sukob interesa ne mogu učestvovati u radu ovih komisija.

(2) Članovi komisija iz člana 30b. st. 1. i 2. ovog zakona koji saznaju za okolnosti koje ih dovode u sukob interesa ili kandidat koji smatra da kod člana ovih komisija postoji sukob interesa, podnose ministru, odnosno direktoru Ustanove obrazložen zahtjev za utvrđivanje postojanja sukoba interesa.

(3) O postojanju sukoba interesa članova komisije iz člana 30b. stav 1. ovog zakona odlučuje ministar rješenjem protiv kojeg nije dozvoljena žalba, ali se može pokrenuti upravni spor kod nadležnog suda.

(4) O postojanju sukoba interesa članova komisije iz člana 30b. stav 2. ovog zakona odlučuje direktor Ustanove rješenjem protiv kojeg se može izjaviti prigovor ministru u roku od osam dana.

(5) Ukoliko se utvrdi postojanje sukoba interesa iz stava 1. ovog člana, zamjena člana vrši se po istom postupku po kom se član i imenuje, u skladu sa zakonom.

(6) Sastav komisija iz člana 30b. st. 1. i 2. ovog zakona i spisak prijavljenih kandidata objavljuju se na internet stranici Ministarstva, odnosno Ustanove, najkasnije tri dana prije zakazanog intervjua.

Član 30g.

(1) Uz prijavu na javni konkurs iz člana 30a. st. 1. i 2. ovog zakona podnosilac prijave dostavlja dokaze o ispunjavanju uslova iz člana 30. ovog zakona, osim dokaza iz člana 30. stav 1. tačka 1) podt. 3. i 4. ovog zakona.

(2) Dokaz iz člana 30. stav 1. tačka 1) podtačka 3. ovog zakona dostavlja samo predloženi kandidat, a dokaz iz člana 30. stav 1. tačka 1) podtačka 4. ovog zakona pribavlja Ministarstvo, odnosno Ustanova, po službenoj dužnosti.

(3) Komisije iz člana 30b. st. 1. i 2. ovog zakona vrše pregled dostavljenih prijava kandidata, provjeravaju i utvrđuju ispunjavanje uslova javnog konkursa.

(4) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog Komisije iz člana 30b. stav 1. ovog zakona, odbacuje ministar zaključkom protiv koga je dozvoljena posebna žalba.

(5) Žalba iz stava 4. ovog člana podnosi se ministru u roku od tri dana od dana prijema zaključka i ona odgađa izvršenje zaključka.

(6) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog komisije iz člana 30b. stav 2. ovog zakona, odbacuje direktor Ustanove zaključkom protiv koga je dozvoljena posebna žalba.

(7) Žalba iz stava 6. ovog člana podnosi se direktoru Ustanove u roku od tri dana od dana prijema zaključka i ona odgađa izvršenje zaključka.

Član 30d.

(1) U postupku izbora, komisije iz člana 30b. st. 1. i 2. ovog zakona sprovode ulazni intervju sa svim kandidatima koji ispunjavaju uslove.

(2) Na ulaznom intervjuu, svaki član komisije pojedinačno vrši bodovanje kandidata u skladu sa sljedećim kriterijumima:

1) vrsta poslova na kojima je kandidat radio, osim u slučaju kada se radni odnos zasniva sa pripravnikom,

2) sposobnost i opredijeljenost kandidata za obavljanje poslova na koje je konkurisao,

3) poznavanje normi kojima se uređuje postupak izvršenja krivičnih i prekršajnih sankcija.

(3) Po okončanju postupka bodovanja u skladu sa stavom 2. ovog člana, komisija iz člana 30b. stav 1. ovog zakona sačinjava listu uspješnih kandidata koju sa kompletnom dokumentacijom dostavlja ministru i predlaže najuspješnijeg kandidata sa liste za direktora, odnosno zamjenika direktora Ustanove.

(4) Po okončanju postupka bodovanja u skladu sa stavom 2. ovog člana, komisija iz člana 30b. stav 2. ovog zakona sačinjava listu uspješnih kandidata, koju sa kompletnom dokumentacijom dostavlja direktoru i predlaže najuspješnijeg kandidata sa liste za pomoćnika direktora i ostala radna mjesta u Ustanovi.

Član 30đ.

(1) Na osnovu prijedloga komisije iz člana 30b. stav 1. ovog zakona ministar donosi rješenje o postavljenju direktora i zamjenika direktora Ustanove.

(2) Obavještenje sa rješenjem iz stava 1. ovog člana dostavlja se svim kandidatima koji su pristupili ulaznom intervjuu.

(3) Protiv rješenja o postavljenju iz stava 1. ovog člana može se izjaviti žalba ministru u roku od 15 dana od dana prijema rješenja.

(4) Rješenje ministra kojim je odlučeno o žalbi iz stava 3. ovog člana je konačno i protiv njega se može pokrenuti upravni spor.

(5) Na osnovu prijedloga Komisije iz člana 30b. stav 2. ovog zakona, direktor Ustanove, uz saglasnost ministra, donosi rješenje o postavljenju pomoćnika direktora Ustanove.

(6) Na osnovu prijedloga Komisije iz člana 30b. stav 2. ovog zakona direktor Ustanove donosi rješenje o prijemu u radni odnos za ostala radna mjesta u Ustanovi.

(7) Obavještenje sa rješenjem iz st. 5. i 6. ovog člana dostavlja se svim kandidatima koji su pristupili ulaznom intervjuu.

(8) Protiv rješenja iz st. 5. i 6. ovog člana može se izjaviti žalba ministru u roku od 15 dana od dana prijema rješenja.

(9) Rješenje ministra kojim je odlučeno o žalbi iz stava 8. ovog člana je konačno i protiv njega se može pokrenuti upravni spor.

Član 30e.

(1)   Za lica koja se prijavljuju na javni konkurs za zasnivanje radnog odnosa  u Ustanovama na poslove službe obezbjeđenja, osim za radno mjesto pomoćnik direktora Ustanove u službi obezbjeđenja, a koja ispunjavaju uslove konkursa, prije ulaznog intervjua iz člana 30d. stav 2. ovog zakona vrši se provjera psihofizičkih sposobnosti kandidata, propisana članom 59. stav 3. ovog zakona.

(2) Provjera psihofizičkih sposobnosti kandidata iz stava 1. ovog člana je eliminatorna i ulaznom intervjuu pristupaju samo kandidati koji ostvare zadovoljavajući rezultat na toj provjeri.

(3) Izuzetno od člana 30d. stav 2. ovog zakona bodovanje kandidata koji se prijavljuju za poslove službe obezbjeđenja vrši se na način da se broju bodova ostvarenih na ulaznom intervjuu dodaju bodovi ostvareni na provjeri psihofizičkih sposobnosti.

(4) Nakon sprovedenog ulaznog intervjua Komisija iz člana 30b. stav 2. ovog zakona sačinjava listu uspješnih kandidata  na osnovu ukupnog broja bodova iz stava 3. ovog člana, koju sa kompletnom dokumentacijom dostavlja direktoru i predlaže prijem najuspješnijeg kandidata.

Član 30ž.

Postupak za sprovođenje javnog konkursa za izbor direktora, zamjenika direktora i pomoćnika direktora Ustanove i ostalih zaposlenih u Ustanovama, način podnošenja prijava, utvrđivanje sukoba interesa članova Komisije, rad Komisije za izbor, postupak bodovanja, kao i predlaganja kandidata za izbor direktora, zamjenika direktora Ustanove i ostalih zaposlenih u Ustanovama detaljnije se propisuje pravilnikom koji donosi ministar.“

Član 6.

Poslije člana 43. dodaje se novi član 43a. koji glasi:

„Član 43a.

(1) U slučaju razrješenja direktora i zamjenika direktora Ustanove iz člana 42. stav 1. ovog zakona, rješenje o postavljenju vršioca dužnosti direktora i zamjenika direktora Ustanove donosi ministar, bez sprovođenja postupka javne konkurencije.

(2) U slučaju razrješenja pomoćnika direktora Ustanove iz člana 43. stav 1. ovog zakona, rješenje o postavljenju vršioca dužnosti pomoćnika direktora Ustanove, uz saglasnost ministra, donosi direktor Ustanove, bez sprovođenja postupka javne konkurencije.

(3) Mandat vršioca dužnosti iz st. 1. i 2. ovog člana traje najduže šest mjeseci, s tim što se u opravdanim slučajevima taj rok može produžiti za još šest mjeseci.“

Član 7.

U članu 57. st. 2, 3. i 4. mijenjaju se i glase:

„(2) Pripadnicima službe obezbjeđenja izdaje se službena legitimacija kojom dokazuju službenu funkciju i pravo nošenja oružja i uniforme.

(3) Pravo na službenu legitimaciju, osim pripadnika službe obezbjeđenja iz stava 2. ovog člana ima direktor Ustanove, zamjenik direktora Ustanove i inspektori u Ministarstvu.

(4) Pravilnik o službenoj legitimaciji pripadnika službe obezbjeđenja iz stava 2. ovog člana donosi ministar.“

Član 8.

U članu 98. poslije stava 3. dodaje se novi stav 4. koji glasi:

„(4) Posjeta iz stava 1. ovog člana, na zajednički prijedlog službe tretmana i službe obezbjeđenja, može se odobriti zatvoreniku koji izdržava kaznu doživotnog zatvora, najviše dva puta u klasifikacionom periodu, u trajanju do dva sata, ako je prethodno najmanje dva puta uzastopno bio klasifikovan u najbolju klasifikaciono-stimulativnu grupu.“

Član 9.

U članu 105. poslije stava 3. dodaje se novi stav 4. koji glasi:

„(4) Direktor Ustanove, uz saglasnost ministra, donosi akt o sistematizaciji radnih mjesta za zatvorenike u kojem je za svako radno mjesto utvrđena kategorija svih poslova i radnih zadataka na kojima rade zatvorenici.“

Član 10.

U članu 140. poslije stava 9. dodaje se novi stav 10. koji glasi:

„(10) Zatvorenicima kojima je izrečena kazna doživotnog zatvora ne mogu se odobravati pogodnosti koje se koriste van kruga Ustanove.“

Član 11.

U članu 142. poslije stava 9. dodaje se novi stav 10. koji glasi:

„(10) Za zatvorenike kojima je odlukom nadležnog organa na osnovu zakona kojim se uređuje amnestija pravosnažno izrečena kazna zatvora umanjena, kriterijumi u vezi sa dijelom izdržane kazne zatvora iz st. 1, 2. i 3. ovog člana primjenjuju se u odnosu na preostali dio kazne zatvora koji zatvorenik izdržava.“

Dosadašnji stav 10. postaje stav 11.

Član 12.

U članu 148. poslije stava 3. dodaju se novi st. 4, 5. i 6. koji glase:

„(4) Zatvorenik koji izdržava kaznu doživotnog zatvora može nakon najmanje pet godina izdržane kazne doživotnog zatvora ministru podnijeti molbu za premještaj u drugu Ustanovu koja u svom sastavu ima odjeljenje sa posebnim režimom izvršenja kazne zatvora.

(5) Protiv rješenja kojim je odlučeno o molbi iz stava 4. ovog člana nije dozvoljena žalba.

(6) Ako je molba zatvorenika za premještaj iz stava 4. ovog člana odbijena, nova molba se može podnijeti nakon isteka dvije godine od dana donošenja odluke o prethodnoj molbi.“

Član 13.

U članu 149. poslije stava 5. dodaju se novi st. 6, 7, 8. i 9. koji glase:

„(6) Direktor Ustanove u kojoj zatvorenik izdržava kaznu doživotnog zatvora može iz razloga bezbjednosti ili organizacije izvršenja kazne zatvora podnijeti prijedlog za premještaj u odjeljenje sa posebnim režimom izvršenja kazne zatvora druge Ustanove koja u svom sastavu ima ovo odjeljenje, o čemu rješenjem odlučuje ministar.

(7) Protiv rješenja iz stava 6. ovog člana nije dozvoljena žalba.

(8) Ako je prijedlog direktora Ustanove iz stava 6. ovog člana odbijen, novi prijedlog može se podnijeti nakon jedne godine od dana prijema rješenja.

(9) Ustanova iz koje se vrši premještaj zatvorenika dostavlja Ustanovi u koju se zatvorenik premješta lični list zatvorenika, zdravstveni karton, lične stvari sa zatvoreničkog depozita, novčani depozit i drugu dokumentaciju.“

Dosadašnji st. 6. i 7. postaju st. 10. i 11.

Član 14.

U članu 150. poslije stava 4. dodaje se novi st. 5. i 6. koji glase:

„(5) Nakon što prestanu razlozi za privremeni premještaj zatvorenika iz st. 1. i 2. ovog člana, direktor Ustanove u koju je zatvorenik privremeno premješten podnosi ministru prijedlog za premještaj u Ustanovu iz koje je zatvorenik privremeno premješten.

(6) O prijedlogu iz stava 5. ovog člana odlučuje ministar rješenjem, protiv kojeg nije dozvoljena žalba.“

Član 15.

U članu 152. stav 3. mijenja se i glasi:

„(3) Molbu zatvorenika za prekid izdržavanja kazne zatvora sa pratećom dokumentacijom, izvještaj o ponašanju i vladanju, koji sadrži podatke o zatvoreniku i podatke o ukupnoj bezbjednosnoj situaciji u vezi sa zatvorenikom, kao i mišljenje o osnovanosti i opravdanosti molbe, Ustanova dostavlja Ministarstvu u roku od tri dana od dana prijema molbe.“

Poslije stava 10. dodaje se novi stav 11. koji glasi:

„(11) Zatvoreniku koji izdržava kaznu doživotnog zatvora ne može se odobriti prekid izdržavanja kazne zatvora.“

Član 16.

U članu 153. u stavu 3. poslije riječi „kazne zatvora,“ dodaju se riječi: „odbija ili izbjegava prijem rješenja o opozivu prekida izdržavanja kazne zatvora,“.

Član 17.

U članu 186. u stavu 5. u tački 1) poslije riječi: „raniju osuđivanost“ dodaju se riječi: „i podatak da li se protiv zatvorenika vodi drugi krivični postupak“.

Član 18.

U članu 189. poslije stava 7. dodaje se novi stav 8. koji glasi:

„(8) Ukoliko je molba iz stava 5. ovog člana odbijena, zatvorenik može putem Ustanove izjaviti žalbu ministru u roku od tri dana od dana prijema rješenja.“

Dosadašnji stav 8. postaje stav 9.

Član 19.

U članu 190. stav 2. mijenja se i glasi:

„(2) Ukoliko Komisija, razmatrajući prijedlog direktora, utvrdi okolnosti iz stava 1. ovog člana, donosi rješenje o opozivu uslovnog otpusta.“

Poslije stava 2. dodaju se novi st. 3. i 4. koji glase:

„(3) Rješenje iz stava 2. ovog člana dostavlja se Ustanovi, koja ga uručuje zatvoreniku.

(4) Na rješenje iz stava 2. ovog člana zatvorenik može, putem Ustanove, izjaviti žalbu ministru u roku od tri dana od dana prijema rješenja.“

Dosadašnji st. 3, 4, 5, 6 ,7, 8, 9. i 10. postaju st. 5, 6 ,7, 8, 9, 10, 11. i 12.

Član 20.

Član 196. mijenja se i glasi:

„Odredbe čl. 72. do 196. ovog zakona primjenjuju se i na izvršenje kazne doživotnog zatvora, osim ako ovim zakonom ili drugim zakonom nije drugačije propisano.“

Član 21.

U članu 197. stav 1. mijenja se i glasi:

„(1) Kazna doživotnog zatvora izvršava se u odjeljenju sa posebnim režimom izvršenja kazne zatvora iz člana 14. stav 2. tačka 5) ovog zakona.“

Član 22.

U članu 198. u stavu 1. zapeta i riječi: „dok ne počnu koristiti pogodnosti koje se koriste van kruga Ustanove“ brišu se.

Član 23.

U članu 223. u stavu 5. poslije riječi: „u zdravstvenoj ustanovi“ dodaju se riječi: „izrečena uz kaznu zatvora“.

Član 24.

U članu 236. tačka 12) briše se.

Dosadašnje t. 13), 14), 15), 16), 17), 18), 19), 20), 21), 22), 23), 24) i 25) postaju t. 12), 13), 14), 15), 16), 17), 18), 19), 20), 21), 22), 23) i 24).

Član 25.

Poslije člana 236. dodaje se novi član 236a. koji glasi:

„Član 236a.

Ministar će u roku od šest mjeseci od dana stupanja na snagu ovog zakona donijeti sljedeće propise:

1) Pravilnik o sprovođenju javnog konkursa u Ustanovama za izvršenje krivičnih i prekršajnih sankcija (član 30ž),

2) Pravilnik o službenoj legitimaciji pripadnika službe obezbjeđenja (član 57. stav 4).“

Član 26.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**NACRTA ZAKONA O IZMJENAMA I DOPUNAMA ZAKONA O IZVRŠENJU KRIVIČNIH I PREKRŠAJNIH SANKCIJA REPUBLIKE SRPSKE**

**I USTAVNI OSNOV**

Ustavni osnov za donošenje ovog zakona sadržan je u članu 10. Ustava Republike Srpske, prema kojem su građani Republike Srpske ravnopravni u slobodama, pravima i dužnostima, jednaki pred zakonom i uživaju istu pravnu zaštitu ljudskih prava i sloboda, u Amandmanu XXXII na član 68. t. 5. i 10. Ustava Republike Srpske, prema kojem Republika uređuje i obezbjeđuje ostvarivanje i zaštitu ljudskih prava i sloboda i uređuje organizaciju, nadležnosti i rad državnih organa i u članu 70. stav 1. tačka 2. Ustava, prema kojem Narodna skupština donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I**

**PRAVILIMA NORMATIVNOPRAVNE TEHNIKE**

Prema Mišljenju Republičkog sekretarijata za zakonodavstvo broj: 22.02-020-580/23 od 27. februara 2023. godine, ustavni osnov za donošenje ovog zakona sadržan je u članu 10. Ustava Republike Srpske, prema kojem su građani Republike Srpske ravnopravni u slobodama, pravima i dužnostima, jednaki pred zakonom i uživaju istu pravnu zaštitu ljudskih prava i sloboda, u Amandmanu XXXII na član 68. t. 5. i 10. Ustava, prema kojem Republika uređuje i obezbjeđuje ostvarivanje i zaštitu ljudskih prava i sloboda i uređuje organizaciju, nadležnosti i rad državnih organa i u članu 70. stav 1. tačka 2. Ustava, prema kojem Narodna skupština Republike Srpske donosi zakone, druge propise i opšte akte.

Nacrtom zakona o izmjenama i dopunama Zakona o izvršenju krivičnih i prekršajnih sankcija Republike Srpske, između ostalog, detaljnije se propisuje način sprovođenja javnog konkursa za izbor direktora, zamjenika i pomoćnika direktora i prijem ostalih zaposlenih za rad u ustanovama za izvršenje krivičnih i prekršajnih sankcija, kao i postupak postavljenja vršioca dužnosti direktora, zamjenika i pomoćnika direktora u ovim ustanovama.

Takođe, predloženim izmjenama i dopunama izvršeno je usklađivanje Zakona sa Krivičnim zakonikom Republike Srpske („Službeni glasnik Republike Srpske“, br. 64/17, 104/18 – Odluka Ustavnog suda Republike Srpske, 15/21 i 89/21), kojim je uvedena nova vrsta kazne – kazna doživotnog zatvora, te se propisuje način izvršenja ove kazne u nadležnim ustanovama.

Obrazlažući razloge za donošenje ovog zakona, obrađivač, u skladu sa članom 41. stav 1. tačka 5) Pravila za izradu zakona i drugih propisa Republike Srpske („Službeni glasnik Republike Srpske“, broj 24/14), navodi da se izmjenama i dopunama ovog zakona pristupilo radi njegovog usklađivanja sa izmjenama Krivičnog zakonika Republike Srpske, te kako bi se, na osnovu analize dosadašnje primjene Zakona, otklonile određene nedorečenosti koje su se u praksi pojavile.

Republički sekretarijat za zakonodavstvo razmotrio je predložena zakonska rješenja i obrađivaču ukazao na potrebu usaglašavanja predloženih odredaba sa Krivičnim zakonikom Republike Srpske, te preciznije formulisanje odredaba kojima se propisuje sprovođenje javnog konkursa za rad u Ustanovama. Sugestije su prihvaćene i ugrađene u tekst Zakona.

U skladu sa članom 36. stav 1. tačka 9) Poslovnika o radu Vlade Republike Srpske, shodno Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), obrađivač je utvrdio da je ovaj zakon od interesa za javnost, te je Nacrt zakona objavljen na internet stranici Ministarstva pravde radi mogućnosti uvida i dostavljanja primjedaba i sugestija. Kako navodi obrađivač, nije bilo primjedaba i sugestija na tekst Zakona.

Budući da je usaglašen sa Ustavom, pravnim sistemom Republike Srpske i Pravilima za izradu zakona i drugih propisa Republike Srpske, mišljenje Republičkog sekretarijata za zakonodavstvo je da se Nacrt zakona o izmjenama i dopunama Zakona o izvršenju krivičnih i prekršajnih sankcija Republike Srpske može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Ministarstva za evropske integracije i međunarodnu saradnju, broj: 17.03-020-579/23 od 27. februara 2023. godine, nakon uvida u propise Evropske unije i analize Nacrta zakona o izmjenama i dopunama Zakona o izvršenju krivičnih i prekršajnih sankcija Republike Srpske, nisu ustanovljeni sekundarni izvori prava relevantni za predmet uređivanja dostavljenog nacrta. Zbog toga u Izjavi o usklađenosti stoji ocjena „Neprimjenjivo“.

**IV RAZLOZI ZA DONOŠENJE ZAKONA**

Zakon o izvršenju krivičnih i prekršajnih sankcija Republike Srpske (u daljem tekstu: Zakon) donesen je 21. juna 2018. godine i objavljen je u „Službenom glasniku Republike Srpske“, broj 63/18.

Zakonom su propisani način osnivanja i organizacija ustanova za izvršenje krivičnih i prekršajnih sankcija, radni odnosi i prava po osnovu rada, nadzor nad radom ustanova, postupak izvršenja kazne zatvora, disciplinska i materijalna odgovornost zatvorenika, mjere za održavanje reda i bezbjednosti, uslovni otpust i otpuštanje zatvorenika, izvršenje kazne dugotrajnog zatvora, izvršenje kazne zatvora izrečene u prekršajnom postupku, izvršenje mjere pritvora, izvršenje novčane kazne, izvršenje mjere rada u javnom interesu, izvršenje mjera bezbjednosti, izvršenje kućnog zatvora, kao i poslovi međunarodne saradnje.

Narodna skupština Republike Srpske je na 14. sjednici, održanoj 11. februara 2021. godine usvojila Zakon o izmjenama i dopunama Krivičnog zakonika Republike Srpske, kojim je uvedena nova kazna – kazna doživotnog zatvora za najteža krivična djela i najteže oblike teških krivičnih djela. Kazna doživotnog zatvora propisuje se za krivična djela: teško ubistvo; obljuba sa djetetom mlađim od petnaest godina ako je usljed djela nastupila smrt djeteta; ubistvo predstavnika najviših organa Republike Srpske; najteži oblici krivičnih djela protiv ustavnog uređenja Republike Srpskeako je pri izvršenju djela učinilac umišljajno lišio života jedno ili više lica; terorizam ako su djela imala za posljedicu velika razaranja ili smrt jednog ili više lica, ili ako je pri izvršenju krivičnog djela učinilac neko lice s umišljajem lišio života; uzimanje talaca ako je pri izvršenju krivičnog djela učinilac oteto lice s umišljajem lišio života, i izvršenje krivičnog djela u sastavu kriminalnog udruženja koja zajedničkim djelovanjem izvrše krivično djelo propisano Zakonikom.

Zakon o izmjenama i dopunama Krivičnog zakonika Republike Srpske objavljen je u „Službenom glasniku Republike Srpske“, broj 15/21.

S obzirom na to da važeći Zakon ne sadrži odredbe kojima se reguliše pitanje načina izvršenja kazne doživotnog zatvora, potrebno je izvršiti izmjene i dopune Zakona da bi pitanje izvršenja kazne doživotnog zatvora bilo propisano Zakonom.

Imajući u vidu navedeno, a naročito činjenicu da je Zakonom propisana nadležnost Ministarstva pravde za izvršenje krivičnih sankcija, bilo je neophodno uskladiti odredbe Zakona sa odgovarajućim odredbama Krivičnog zakonika Republike Srpske, te se iz tog razloga pristupilo izradi ovog zakona.

Ovim izmjenama i dopunama detaljno su propisane procedure za sprovođenje javnog konkursa za izbor direktora i zamjenika direktora Ustanova, pomoćnike direktora i procedure za prijem u radni odnos svih ostalih zaposlenih u Ustanovama.

Takođe, u primjeni Zakona uočeni su određeni tehnički nedostaci i nedorečenosti koji se ispravljaju u ovom zakonu.

**V OBRAZLOŽENJE PREDLOŽENIH RJEŠENJA**

Članom 1. izvršeno je usklađivanje odredaba Zakona o izvršenju krivičnih i prekršajnih sankcija sa odredbama Krivičnog zakonika Republike Srpske.

Članom 2. propisana je mogućnost osnivanja posebnog odjeljenja za obuku zaposlenih u Ustanovama.

Članom 3. propisana je vrsta odjeljenja unutar kazneno-popravnih ustanova u kojima će se izvršavati kazna doživotnog zatvora.

Članom 4. propisani su uslovi za postavljenje na radno mjesto direktora i zamjenika direktora Ustanova.

Članom 5. propisuje se postupak sprovođenja javnog konkursa za rad u Ustanovama, i to postupak izbora direktora i zamjenika direktora Ustanove, pomoćnika direktora Ustanove i ostalih zaposlenih u ustanovama, zatim način formiranja komisija za prijem i postavljenja, sukob interesa kod članova komisija, način sprovođenja ulaznog intervjua i bodovanje kandidata.

Članom 6. propisuje se postupak postavljenja vršioca dužnosti direktora, zamjenika direktora i pomoćnika direktora u Ustanovama u slučaju razrješenja.

Članom 7. propisuje se izdavanje službene legitimacije pripadnicima službe obezbjeđenja.

Članom 8. propisuje se pravo na posjetu zatvorenicima.

Članom 9. propisano je donošenje akta o sistematizaciji radnih mjesta na kojima rade zatvorenici.

Članom 10. propisuje se kada se pogodnosti van kruga ustanove ne mogu odobravati za zatvorenike koji izdržavaju kaznu doživotnog zatvora.

Članom 11. propisuje se način obračuna kazne zatvora za zatvorenike kojima je primjenom zakona kojim se uređuje amnestija kazna zatvora umanjena.

Članom 12. propisuje se podnošenje molbe za premještaj za zatvorenike koji izdržavaju kaznu doživotnog zatvora.

Članom 13. propisuje se podnošenje prijedloga za premještaj od strane direktora Ustanove za zatvorenike koji izdržavaju kaznu doživotnog zatvora.

Članom 14. propisuje se postupak podnošenja prijedloga za premještaj zatvorenika nakon prestanka razloga za privremeni premještaj.

Članom 15. propisuje se nemogućnost odobravanja prekida izdržavanja kazne zatvora za zatvorenike koji izdržavaju kaznu doživotnog zatvora.

Članom 16. propisuje se postupanje Ustanova kod opoziva prekida izdržavanja kazne zatvora.

Članom 17. propisuje se postupanje Komisije za uslovni otpust.

Članom 18. propisuje se pravo na podnošenje žalbe u vezi sa molbom za napuštanje teritorije BiH zatvorenicima koji se nalaze na uslovnom otpustu.

Članom 19. propisuje se način odlučivanja komisije za uslovni otpust u situacijama podnošenja prijedloga za opoziv koji upućuju rukovodioci Ustanova.

Članom 20. propisuje se primjena odredbi Zakona na izvršenje kazne doživotnog zatvora.

Članom 21. propisuje se vrsta odjeljenja unutar kazneno-popravnih ustanova u kojima će se izvršavati kazna doživotnog zatvora.

Članom 22. propisuje se nemogućnost upućivanja na radilišta van Ustanove za zatvorenike koji izdržavaju kaznu doživotnog zatvora.

Članom 23. propisuje se izvršenje mjere bezbjednosti obaveznog psihijatrijskog liječenja i čuvanja u zdravstvenoj ustanovi.

Čl. 24. i 25. propisuje se donošenje podzakonskih akata.

Članom 26. propisuje se stupanje zakona na snagu.

**VI PROCJENA UTICAJA ZAKONA, DRUGIH PROPISA I OPŠTIH AKATA NA UVOĐENJU NOVIH, IZMJENU ILI UKIDANJE POSTOJEĆIH FORMALNOSTI KOJE OPTEREĆUJU PRIVREDNO POSLOVANJE**

Prema Mišljenju Ministarstva privrede i preduzetništva Republike Srpske broj 18.06-020-588/23 od 28. februara 2023. godine, navodi se da uvidom u Nacrt zakona o izmjenama i dopunama Zakona o izvršenju krivičnih i prekršajnih sankcija Republike Srpske i Obrazac 1. procjene uticaja zakona, Ministarstvo privrede i preduzetništva konstatuje da je obrađivač sproveo sljedeće metodološke korake procjene uticaja propisa:

Nacrt je planiran Planom rada Ministarstva pravde za 2023. godinu.

U vezi s problemom koji se želi riješiti, utvrđeno je da važeći zakon ne sadrži odredbe kojima se reguliše pitanje načina izvršenja kazne doživotnog zatvora i da je isti potrebno uskladiti sa Krivičnim zakonikom Republike Srpske. Osim toga, uočeni su nedostaci i nedorečenosti u vezi s postupkom sprovođenja javnog konkursa za rad u ustanovama za izvršenje krivičnih i prekršajnih sankcija, jer nisu postojale precizne odredbe o načinu i postupku imenovanja direktora i zamjenika direktora ustanova za izvršenje krivičnih i prekršajnih sankcija.

Cilj koji se želi postići donošenjem zakona je unapređenje sistema izvršenja krivičnih i prekršajnih sankcija u Republici Srpskoj.

Kod utvrđivanja opcija za postizanje ciljeva i njihove analize, utvrđeno je da se cilj može postići jedino regulatornom mjerom.

U vezi sa uticajem na javne budžete, utvrđeno je da će se zakon primjenjivati u okviru postojećih kapaciteta nadležnih institucija, te da za primjenu nisu potrebna dodatna sredstva.

U vezi sa uticajem na poslovanje, utvrđeno je da Nacrt ne utiče na poslovanje. Osim toga, Nacrtom nisu propisane formalnosti za građane i poslovni sektor u Republici Srpskoj.

U vezi sa socijalnim uticajem, obrađivač navodi da se očekuje pozitivan uticaj Nacrta zakona, jer se preciziraju odredbe kojima se propisuje postupak sprovođenja javnog konkursa za rukovodna radna mjesta u kazneno-popravnim ustanovama, odredbe koje se odnose na sastav komisije za izbor i odredbe koje utvrđuju postupanje u slučaju postojanja sukoba interesa članova komisije. Osim toga, Nacrtom se usklađuju odredbe Zakona o izvršenju krivičnih i prekršajnih sankcija sa odredbama Krivičnog zakonika Republike Srpske u pogledu načina izvršenja kazne doživotnog zatvora, s obzirom na to da u važećem tekstu zakona nisu postojale odredbe koje regulišu pitanje izvršenja ove vrste kazne. Isto tako, jasnije se propisuju prava i obaveze zatvorenika, kao što je pravo na posjetu, donošenje akta o sistematizaciji radnih mjesta na kojima rade zatvorenici, procedura za premještaj i otpust, kao i postupanje komisije za uslovni otpust.

U vezi sa uticajem na životnu sredinu, utvrđeno je da Nacrt ne utiče na životnu sredinu.

U pogledu ostalih metodoloških koraka procjene uticaja propisa, utvrđeno je da su obavljene konsultacije sa ustanovama za izvršenje krivičnih i prekršajnih sankcija u Republici Srpskoj.

Kada je u pitanju sprovođenje propisa, utvrđeno je da je za primjenu zakona odgovorno Ministarstvo pravde. Jedan od ključnih pokazatelja za praćenje i vrednovanje efekata primjene zakona će biti način izvršenja novouvedene kazne doživotnog zatvora.

Ministarstvo privrede i preduzetništva utvrdilo je da je obrađivač, prilikom sprovođenja procjene uticaja propisa, postupio u skladu sa Odlukom o procjeni uticaja propisa.

**VII UČEŠĆE JAVNOSTI I KONSULTACIJE U IZRADI ZAKONA**

U skladu sa članom 36. stav 1. tačka 9) Poslovnika o radu Vlade Republike Srpske („Službeni glasnik Republike Srpske“, broj 123/18), shodno Smjernicama za konsultacije u izradi propisa i drugih opštih akata („Službeni glasnik Republike Srpske“, broj 86/22), utvrđeno je da je ovaj zakon od interesa za javnost, te je tekst zakona objavljen na internet stranici Ministarstva pravde radi mogućnosti uvida i dostavljanja primjedaba i sugestija. Nije bilo primjedaba i sugestija na tekst Zakona.

**VIII FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Za sprovođenje ovog zakona nisu potrebna dodatna sredstva iz budžeta Republike Srpske.

**PRILOG**

**ZAKON O IZVRŠENJU KRIVIČNIH I PREKRŠAJNIH SANKCIJA REPUBLIKE SRPSKE**

(Tekst predloženih izmjena i dopuna ugrađen u tekst Zakona)

Član 1.

Ovim zakonom propisuju se način osnivanja i organizacija ustanova za izvršenje krivičnih i prekršajnih sankcija, radni odnosi i prava po osnovu rada, nadzor nad radom ustanova, postupak izvršenja kazne zatvora, disciplinska i materijalna odgovornost zatvorenika, mjere za održavanje reda i bezbjednosti, uslovni otpust i otpuštanje zatvorenika, izvršenje kazne **doživotnog** zatvora, izvršenje kazne zatvora izrečene u prekršajnom postupku, izvršenje mjere pritvora, izvršenje novčane kazne, izvršenje mjere rada u javnom interesu, izvršenje mjera bezbjednosti, izvršenje kućnog zatvora, kao i poslovi međunarodne saradnje.

Član 2.

Odredbe ovog zakona primjenjuju se na sva lica koja se nalaze u kazneno-popravnim ustanovama Republike Srpske na izvršenju kazne zatvora izrečene u krivičnom i prekršajnom postupku, kazne **doživotnog** zatvora, mjere pritvora, mjere rada u javnom interesu, mjere bezbjednosti obaveznog psihijatrijskog liječenja i čuvanja u zdravstvenoj ustanovi i obaveznog liječenja od zavisnosti, kao i krivične sankcije koje izreknu strani sudovi, ako drugim zakonom nije drugačije propisano.

Član 14.

(1) Ustanove se organizuju kao kazneno-popravni zavodi i vaspitno-popravni domovi.

(2) U sjedištu i van sjedišta Ustanova mogu postojati posebna odjeljenja za izvršenje:

1) kazne zatvora za lica muškog ili ženskog pola,

2) kazne maloljetničkog zatvora za lica muškog ili ženskog pola,

3) vaspitne mjere upućivanja u vaspitno-popravni dom za maloljetna lica muškog ili ženskog pola,

4) mjere pritvora,

5) odjeljenje sa posebnim režimom izvršenja kazne zatvora,

6) odjeljenje pojačanog nadzora i intenzivnog programa postupanja,

7) odjeljenje ekonomije, farme, restorani, moteli i proizvodni pogoni i radilišta.

(3) Odjeljenja iz stava 2. ovog člana mogu biti poluotvorenog ili zatvorenog tipa.

**(4) U sjedištu i van sjedišta Ustanova Ministarstvo može osnovati posebno odjeljenje za obuku zaposlenih radnika Ustanova**.

**(5) Odjeljenja iz st. 2. i 4. ovog člana osniva i ukida ministar.**

Član 16.

(1) U Ustanovama se izvršava kazna zatvora prema licima muškog pola, bez obzira na visinu izrečene kazne zatora.

(2) U posebnom odjeljenju Ustanove iz člana 14. stav 2. tačka 1) ovog zakona, izvršava se kazna zatvora prema licima ženskog pola, bez obzira na visinu izrečene kazne zatvora.

(3) U posebnom odjeljenju Ustanove iz člana 14. stav 2. tačka 2) ovog zakona, izvršava se kazna maloljetničkog zatvora prema licima muškog pola.

(4) U posebnom odjeljenju Ustanove iz člana 14. stav 2. tačka 2) ovog zakona, izvršava se kazna maloljetničkog zatvora prema licima ženskog pola.

(5) U vaspitno-popravnom domu za muška maloljetna lica, odnosno u posebnom odjeljenju Ustanove iz člana 14. stav 2. tačka 3) ovog zakona, izvršava se vaspitna mjera upućivanja u vaspitno-popravni dom prema maloljetnim licima muškog  pola.

(6) U vaspitno-popravnom domu za ženska maloljetna lica, odnosno u posebnom odjeljenju Ustanove iz člana 14. stav 2. tačka 3) ovog zakona, izvršava se vaspitna mjera upućivanja u vaspitno-popravni dom prema maloljetnim licima ženskog pola.

(7) U odjeljenju sa posebnim režimom izvršenja kazne zatvora iz člana 14. stav 2. tačka 5) ovog zakona, izvršava se kazna zatvora prema zatvorenicima za koje se prilikom ispitivanja ličnosti utvrdi da bi bitno ugrozili bezbjednost ostalih zatvorenika i imovine u Ustanovi, koji za vrijeme izdržavanja kazne zatvora bitno narušavaju red i disciplinu, kao i zatvorenici za koje se utvrdi da su ranije preduzete mjere postupanja prema njima ostale bezuspješne**,** **kao i prema zatvorenicima kojima je izrečena kazna doživotnog zatvora**.

(8) U odjeljenju pojačanog nadzora i intenzivnog programa postupanja iz člana 14. stav 2. tačka 6) ovog zakona, izvršava se kazna zatvora prema zatvorenicima za koje postoji opasnost od bjekstva, nasilnog ponašanja prema drugim zatvorenicima ili stvarima, opasnost od ugrožavanja discipline i reda koje se ne mogu otkloniti na drugi način, ugrožene lične bezbjednosti i u drugim opravdanim slučajevima.

(9) U odjeljenju ekonomije, farme, restorana, motela i proizvodnih pogona i radilišta iz člana 14. stav 2. tačka 7) ovog zakona raspoređuju se zatvorenici koji su radno angažovani u okviru poslova na radna mjesta van kruga Ustanove.

Član 19.

(1) Direktora Ustanove i zamjenika direktora Ustanove postavlja ministar, na osnovu javnog konkursa, na period od pet godina, uz mogućnost ponovnog postavljenja.

(2) Za direktora Ustanove i zamjenika direktora Ustanove može biti postavljeno lice, koje ima:

1) visoku stručnu spremu smjera propisanog Pravilnikom iz člana 15. ovog zakona,

**2) najmanje tri godine radnog iskustva na rukovodećim radnim mjestima u tom stepenu obrazovanja na poslovima izvršenja krivičnih i prekršajnih sankcija, pravosuđa, uprave ili drugim rukovodećim poslovima u tom stepenu obrazovanja poslije završenog prvog ciklusa studija u trajanju od četiri godine sa ostvarenih najmanje 240 ECTS bodova ili ekvivalentom,**

3) položen stručni ispit iz oblasti izvršenja krivičnih i prekršajnih sankcija ili oblasti pravosuđa ili stručni ispit za rad u organima uprave.

**1a. Postupak sprovođenja javnog konkursa za rad u Ustanovama**

**Član 30a.**

**(1) Izbor direktora i zamjenika direktora Ustanove vrši se putem javnog konkursa, koji objavljuje i sprovodi Ministarstvo.**

**(2) Izbor pomoćnika direktora Ustanove i ostalih zaposlenih u Ustanovama vrši se putem javnog konkursa koji objavljuje i sprovodi Ustanova.**

**(3) Konkurs iz st. 1. i 2. ovog člana sadrži opšte i posebne uslove za obavljanje poslova radnog mjesta koje se oglašava, spisak obavezne dokumentacije kojom se dokazuje ispunjavanje opštih i posebnih uslova, način i rok za podnošenje prijava i druge podatke potrebne za sprovođenje konkursa.**

**(4) Konkurs iz stava 1. ovog člana objavljuje se u najmanje jednom dnevnom listu, „Službenom glasniku Republike Srpske“ i na internet stranici Ministarstva, odnosno Ustanove, a konkurs iz stava 2. ovog člana se objavljuje u najmanje jednom dnevnom listu i na internet stranici Ministarstva, odnosno Ustanove.**

**(5) Konkurs ostaje otvoren 15 dana od dana posljednjeg objavljivanja iz stava 4. ovog člana.**

**Član 30b.**

**(1) Za sprovođenje postupka za izbor direktora i zamjenika direktora Ustanove ministar rješenjem imenuje komisiju za izbor, koju čine tri člana iz reda državnih službenika Ministarstva.**

**(2) Za sprovođenje postupka za izbor pomoćnika direktora i ostalih zaposlenih u Ustanovama, direktor Ustanove rješenjem imenuje komisiju za izbor, koju čine tri člana koja su zaposlena u Ustanovama.**

**(3) Komisije za izbor iz st. 1. i 2. ovog člana biraju predsjedavajućeg između svojih članova i donose poslovnik o radu većinom glasova.**

**Član 30v.**

**(1) U slučaju postojanja sukoba interesa (srodnik po krvi u pravoj liniji, u pobočnoj liniji do četvrtog stepena zaključno, bračni supružnik ili vanbračni partner ili srodnik po tazbini do drugog stepena zaključno, pa i onda kada je brak prestao, pristrasnost po bilo kojoj osnovi), a koji može dovesti u pitanje objektivnost i nepristrasnost rada, članovi komisija iz člana 30b. st. 1. i 2. ovog zakona kod kojih se utvrdi sukob interesa ne mogu učestvovati u radu ovih komisija.**

**(2) Članovi komisija iz člana 30b. st. 1. i 2. ovog zakona koji saznaju za okolnosti koje ih dovode u sukob interesa ili kandidat koji smatra da kod člana ovih komisija postoji sukob interesa, podnose ministru, odnosno direktoru Ustanove obrazložen zahtjev za utvrđivanje postojanja sukoba interesa.**

**(3) O postojanju sukoba interesa članova komisije iz člana 30b. stav 1. ovog zakona odlučuje ministar rješenjem protiv kojeg nije dozvoljena žalba, ali se može pokrenuti upravni spor kod nadležnog suda.**

**(4) O postojanju sukoba interesa članova komisije iz člana 30b. stav 2. ovog zakona odlučuje direktor Ustanove rješenjem protiv kojeg se može izjaviti prigovor ministru u roku od osam dana.**

**(5) Ukoliko se utvrdi postojanje sukoba interesa iz stava 1. ovog člana, zamjena člana vrši se po istom postupku po kom se član i imenuje, u skladu sa zakonom.**

**(6) Sastav komisija iz člana 30b. st. 1. i 2. ovog zakona i spisak prijavljenih kandidata objavljuju se na internet stranici Ministarstva, odnosno Ustanove, najkasnije tri dana prije zakazanog intervjua.**

**Član 30g.**

**(1) Uz prijavu na javni konkurs iz člana 30a. st. 1. i 2. ovog zakona podnosilac prijave dostavlja dokaze o ispunjavanju uslova iz člana 30. ovog zakona, osim dokaza iz člana 30. stav 1. tačka 1) podt. 3. i 4. ovog zakona.**

**(2) Dokaz iz člana 30. stav 1. tačka 1) podtačka 3. ovog zakona dostavlja samo predloženi kandidat, a dokaz iz člana 30. stav 1. tačka 1) podtačka 4. ovog zakona pribavlja Ministarstvo, odnosno Ustanova, po službenoj dužnosti.**

**(3) Komisije iz člana 30b. st. 1. i 2. ovog zakona vrše pregled dostavljenih prijava kandidata, provjeravaju i utvrđuju ispunjavanje uslova javnog konkursa.**

**(4) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog Komisije iz člana 30b. stav 1. ovog zakona, odbacuje ministar zaključkom protiv koga je dozvoljena posebna žalba.**

**(5) Žalba iz stava 4. ovog člana podnosi se ministru u roku od tri dana od dana prijema zaključka i ona odgađa izvršenje zaključka.**

**(6) Neblagovremene, nerazumljive i nepotpune prijave ili prijave kandidata koji ne ispunjavaju uslove propisane javnim konkursom, na prijedlog komisije iz člana 30b. stav 2. ovog zakona, odbacuje direktor Ustanove zaključkom protiv koga je dozvoljena posebna žalba.**

**(7) Žalba iz stava 6. ovog člana podnosi se direktoru Ustanove u roku od tri dana od dana prijema zaključka i ona odgađa izvršenje zaključka.**

**Član 30d.**

**(1) U postupku izbora, komisije iz člana 30b. st. 1. i 2. ovog zakona sprovode ulazni intervju sa svim kandidatima koji ispunjavaju uslove.**

**(2) Na ulaznom intervjuu, svaki član komisije pojedinačno vrši bodovanje kandidata u skladu sa sljedećim kriterijumima:**

**1) vrsta poslova na kojima je kandidat radio, osim u slučaju kada se radni odnos zasniva sa pripravnikom,**

**2) sposobnost i opredijeljenost kandidata za obavljanje poslova na koje je konkurisao,**

**3) poznavanje normi kojima se uređuje postupak izvršenja krivičnih i prekršajnih sankcija.**

**(3) Po okončanju postupka bodovanja u skladu sa stavom 2. ovog člana, komisija iz člana 30b. stav 1. ovog zakona sačinjava listu uspješnih kandidata koju sa kompletnom dokumentacijom dostavlja ministru i predlaže najuspješnijeg kandidata sa liste za direktora, odnosno zamjenika direktora Ustanove.**

**(4) Po okončanju postupka bodovanja u skladu sa stavom 2. ovog člana, komisija iz člana 30b. stav 2. ovog zakona sačinjava listu uspješnih kandidata, koju sa kompletnom dokumentacijom dostavlja direktoru i predlaže najuspješnijeg kandidata sa liste za pomoćnika direktora i ostala radna mjesta u Ustanovi.**

**Član 30đ.**

**(1) Na osnovu prijedloga komisije iz člana 30b. stav 1. ovog zakona ministar donosi rješenje o postavljenju direktora i zamjenika direktora Ustanove.**

**(2) Obavještenje sa rješenjem iz stava 1. ovog člana dostavlja se svim kandidatima koji su pristupili ulaznom intervjuu.**

**(3) Protiv rješenja o postavljenju iz stava 1. ovog člana može se izjaviti žalba ministru u roku od 15 dana od dana prijema rješenja.**

**(4) Rješenje ministra kojim je odlučeno o žalbi iz stava 3. ovog člana je konačno i protiv njega se može pokrenuti upravni spor.**

**(5) Na osnovu prijedloga Komisije iz člana 30b. stav 2. ovog zakona, direktor Ustanove, uz saglasnost ministra, donosi rješenje o postavljenju pomoćnika direktora Ustanove.**

**(6) Na osnovu prijedloga Komisije iz člana 30b. stav 2. ovog zakona direktor Ustanove donosi rješenje o prijemu u radni odnos za ostala radna mjesta u Ustanovi.**

**(7) Obavještenje sa rješenjem iz st. 5. i 6. ovog člana dostavlja se svim kandidatima koji su pristupili ulaznom intervjuu.**

**(8) Protiv rješenja iz st. 5. i 6. ovog člana može se izjaviti žalba ministru u roku od 15 dana od dana prijema rješenja.**

**(9) Rješenje ministra kojim je odlučeno o žalbi iz stava 8. ovog člana je konačno i protiv njega se može pokrenuti upravni spor.**

**Član 30e.**

**(1)   Za lica koja se prijavljuju na javni konkurs za zasnivanje radnog odnosa  u Ustanovama na poslove službe obezbjeđenja, osim za radno mjesto pomoćnik direktora Ustanove u službi obezbjeđenja, a koja ispunjavaju uslove konkursa, prije ulaznog intervjua iz člana 30d. stav 2. ovog zakona vrši se provjera psihofizičkih sposobnosti kandidata, propisana članom 59. stav 3. ovog zakona.**

**(2) Provjera psihofizičkih sposobnosti kandidata iz stava 1. ovog člana je eliminatorna i ulaznom intervjuu pristupaju samo kandidati koji ostvare zadovoljavajući rezultat na toj provjeri.**

**(3) Izuzetno od člana 30d. stav 2. ovog zakona bodovanje kandidata koji se prijavljuju za poslove službe obezbjeđenja vrši se na način da se broju bodova ostvarenih na ulaznom intervjuu dodaju bodovi ostvareni na provjeri psihofizičkih sposobnosti.**

**(4) Nakon sprovedenog ulaznog intervjua Komisija iz člana 30b. stav 2. ovog zakona sačinjava listu uspješnih kandidata  na osnovu ukupnog broja bodova iz stava 3. ovog člana, koju sa kompletnom dokumentacijom dostavlja direktoru i predlaže prijem najuspješnijeg kandidata.**

**Član 30ž.**

**Postupak za sprovođenje javnog konkursa za izbor direktora, zamjenika direktora i pomoćnika direktora Ustanove i ostalih zaposlenih u Ustanovama, način podnošenja prijava, utvrđivanje sukoba interesa članova Komisije, rad Komisije za izbor, postupak bodovanja, kao i predlaganja kandidata za izbor direktora, zamjenika direktora Ustanove i ostalih zaposlenih u Ustanovama detaljnije se propisuje pravilnikom koji donosi ministar.**

**Član 43a.**

**(1) U slučaju razrješenja direktora i zamjenika direktora Ustanove iz člana 42. stav 1. ovog zakona, rješenje o postavljenju vršioca dužnosti direktora i zamjenika direktora Ustanove donosi ministar, bez sprovođenja postupka javne konkurencije.**

**(2) U slučaju razrješenja pomoćnika direktora Ustanove iz člana 43. stav 1. ovog zakona, rješenje o postavljenju vršioca dužnosti pomoćnika direktora Ustanove, uz saglasnost ministra, donosi direktor Ustanove, bez sprovođenja postupka javne konkurencije.**

**(3) Mandat vršioca dužnosti iz st. 1. i 2. ovog člana traje najduže šest mjeseci, s tim što se u opravdanim slučajevima taj rok može produžiti za još šest mjeseci.**

Član 57.

(1) Pripadnici službe obezbjeđenja vrše poslove i zadatke i u slučaju kada je izvršenje tih poslova i zadataka opasno po njihov život.

**(2) Pripadnicima službe obezbjeđenja izdaje se službena legitimacija kojom dokazuju službenu funkciju i pravo nošenja oružja i uniforme.**

**(3) Pravo na službenu legitimaciju, osim pripadnika službe obezbjeđenja iz stava 2. ovog člana ima direktor Ustanove, zamjenik direktora Ustanove i inspektori u Ministarstvu.**

**(4) Pravilnik o službenoj legitimaciji pripadnika službe obezbjeđenja iz stava 2. ovog člana donosi ministar.**

Član 98.

(1) Na prijedlog službe tretmana, u zavisnosti od klasifikaciono-stimulativne grupe zatvorenika, direktor Ustanove može zatvorenicima jednom mjesečno, u trajanju do pet sati, odobriti boravak u posebnoj prostoriji za intimne posjete sa bračnim/vanbračnim drugom ili boravak sa članovima porodice u posebnim prostorijama koje su namjenski opremljene za posjetu maloljetne djece.

(2) Za vrijeme izdržavanja disciplinske mjere upućivanja u samicu i za vrijeme izdržavanja mjere usamljenja, zatvorenik nema pravo na boravak sa bračnim/vanbračnim drugom u posebnoj prostoriji za intimne posjete.

(3) Odobravanje, korišćenje i izgled posebne prostorije za intimne posjete i posebne prostorije za boravak zatvorenika sa članovima uže porodice propisuju se Pravilnikom o kućnom redu za izdržavanje kazne zatvora.

**(4) Posjeta iz stava 1. ovog člana, na zajednički prijedlog službe tretmana i službe obezbjeđenja, može se odobriti zatvoreniku koji izdržava kaznu doživotnog zatvora, najviše dva puta u klasifikacionom periodu, u trajanju do dva sata, ako je prethodno najmanje dva puta uzastopno bio klasifikovan u najbolju klasifikaciono-stimulativnu grupu.**

Član 105.

(1) Zatvorenicima sposobnim za rad i koji su pristali na radno angažovanje, u skladu sa njihovim zdrav­stvenim i radnim sposobnostima, stečenim znanjima, mogućnostima Ustanove, privredno-instruktorska služba omogućava i organizuje radno angažovanje i stručnu obuku u radionicama i pogonima Ustanove, ekonomijama, farmama i slično kao i radilištima unutar i van kruga Ustanove.

(2) Rad zatvorenika u Ustanovama mora biti koristan i neće se koristiti kao kazna, i istom se pristupa kao pozitivnom elementu tretmana kojim se zatvorenik podstiče u održavanju i sticanju stručnog znanja i radnog iskustva, stručnog osposobljavanja, kao i zadovoljenja njegovih fizičkih i duševnih potreba.

(3) Na osnovu mišljenja doktora medicine u Ustanovi i pojedinačnog programa tretmana, zatvorenik koji je pristao na rad raspoređuje se na radno mjesto čija organizacija i način rada treba biti što sličniji organizaciji i načinu rada na slobodi.

**(4) Direktor Ustanove, uz saglasnost ministra, donosi akt o sistematizaciji radnih mjesta za zatvorenike u kojem je za svako radno mjesto utvrđena kategorija svih poslova i radnih zadataka na kojima rade zatvorenici.**

Član 140.

(1) Vodeći se načelom individualizacije izvršavanja kazne zatvora, za dobro ponašanje i zalaganje na radu kao i aktivno učešće u realizaciji programa postupanja, zatvorenicima se mogu odobravati pogodnosti.

(2) Pogodnosti su skup podsticajnih mjera usmjerenih na pružanje povjerenja zatvoreniku u cilju održavanja i promovisanja odnosa sa porodicom, kao i podsticanja ličnog učešća u ostvarivanju programa postupanja, jačanja odgovornosti i samopouzdanja, radi osposobljavanja za samostalni život u skladu sa pravnim poretkom i normama društva.

(3) Pogodnosti iz stava 1. ovog člana mogu biti:

1) pogodnosti koje se koriste u krugu Ustanove,

2) pogodnosti koje se koriste van Ustanove.

(4) Pogodnosti odobrava direktor Ustanove ili lice koje on ovlasti.

(5) Zatvornicima koji izdržavaju kaznu zatvora po nepravosnažnoj presudi ne mogu se odobravati pogodnosti koje se koriste van Ustanove, sve do njene pravosnažnosti.

(6) Zatvoreniku koji se nalazi na izdržavanju kazne zatvora, a u toku je vođenje drugog krivičnog postupka protiv njega, ne može se odobravati pogodnost koja se koristi van kruga Ustanove sve do okončanja krivičnog postupka koji se vodi, odnosno do donošenja pravosnažne odluke.

(7) Stranim državljanima, licima bez državljanstva i licima sa dvojnim državljanstvom koja imaju prebivalište u stranoj državi ne mogu se odobravati pogodnosti koje se koriste van kruga Ustanove, ukoliko sa državom čiji je zatvorenik državljanin ili dvojni državljanin nije ratifikovan sporazum o međunarodnoj pravnoj pomoći i saradnji u krivičnim stvarima u oblasti izvršenja krivičnih sankcija.

(8) Licima kojima je oduzeto državljanstvo Republike Srpske, odnosno Bosne i Hercegovine, ili koja imaju status lica opasnih po bezbjednost Republike Srpske, odnosno Bosne i Hercegovine, za vrijeme izdržavanja kazne zatvora neće se odobravati pogodnosti van kruga Ustanove za vrijeme trajanja navedenog statusa određenog na osnovu posebnog zakona ili drugog odgovarajućeg propisa.

(9) Zatvorenicima kojima je novčana kazna, izrečena kao glavna ili sporedna kazna, zamijenjena kaznom zatvora, ne mogu se odobravati pogodnosti koje se koriste van kruga Ustanove.

**(10) Zatvorenicima kojima je izrečena kazna doživotnog zatvora ne mogu se odobravati pogodnosti koje se koriste van kruga Ustanove.**

Član 142.

(1) Nakon izdržane jedne polovine pravosnažno izrečene kazne zatvora, pogodnosti koje se koriste van kruga Ustanove mogu se odobravati zatvorenicima:

1) koji su osuđeni na kaznu zatvora u trajanju od deset i više godina, bez obzira na vrstu krivičnog djela,

2) koji su osuđeni na kaznu zatvora u trajanju do deset godina zbog počinjenih krivičnih djela genocida, ratnog zločina, zločina protiv čovječnosti, zločina protiv civilnog stanovništva, ubistva, teškog ubistva, razbojništva, razbojničke krađe, trgovine ljudima, trgovine djecom, krivična djela protiv polnog integriteta, krivična djela seksualnog zlostavljanja i iskorišćavanja djeteta, nasilje u porodici i porodičnoj zajednici, rodoskrvnuće, neovlašćene proizvodnje i prometa opojnih droga, omogućavanje uživanja opojnih droga, krivična djela protiv ustavnog uređenja i bezbjednosti Republike Srpske, krivična djela terorizma i sva krivična djela sa elementima organizovanog kriminala,

3) povratnicima u vršenju krivičnih djela, alkoholičarima i narkomanima, bez obzira na visinu izrečene kazne zatvora.

(2) Nakon izdržane jedne trećine pravosnažno izrečene kazne zatvora, osim lica iz stava 1. t. 2) i 3) ovog člana, mogu se odobriti pogodnosti koje se koriste van kruga Ustanove licima koja su osuđena na kaznu zatvora u trajanju od pet do deset godina.

(3) Drugim zatvorenicima koji su osuđeni na kaznu zatvora do pet godina, osim lica iz stava 1. t. 2) i 3) ovog člana, može se odobriti pogodnost koja se koristi van kruga Ustanove nakon izdržane jedne četvrtine pravosnažno izrečene kazne zatvora.

(4) Za zatvorenike iz stava 1. ovog člana, kao i za zatvorenike za koje se procijeni da bi njihov boravak van kruga Ustanove mogao izazvati negativne reakcije socijalne sredine, prije odobravanja pogodnosti koje se koriste van kruga Ustanove potrebno je pribaviti mišljenje nadležne policijske uprave i nadležnog centra za socijali rad po mjestu prebivališta, odnosno boravišta.

(5) Kriterijumi iz st. 1, 2, 3. i 4. ovog člana ne odnose se na vanredne pogodnosti, kada se odobravaju u izuzetnim slučajevima.

(6) Uz molbu za odobravanje vanrednog dopusta, zatvorenik prilaže originalnu dokumentaciju, ili kopiju originalne dokumentacije ovjerenu od nadležnog organa jedinice lokalne samouprave, u vezi sa razlogom zbog kojeg traži dopust.

(7) Na prijedlog službe tretmana i službe obezbjeđenja, vanredni dopust se može odobriti i pod nadzorom ovlašćenih službenih lica.

(8) Svako neopravdano kašnjenje sa odobrene pogodnosti duže od 24 sata, kao i svako samovoljno udaljavanje iz Ustanove, smatra se bjekstvom.

(9) Pogodnosti koje se koriste van kruga Ustanove ne mogu se koristiti van teritorije Republike Srpske, odnosno Bosne i Hercegovine.

**(10) Za zatvorenike kojima je odlukom nadležnog organa na osnovu zakona kojim se uređuje amnestija pravosnažno izrečena kazna zatvora umanjena, kriterijumi u vezi sa dijelom izdržane kazne zatvora iz st. 1, 2. i 3. ovog člana primjenjuju se u odnosu na preostali dio kazne zatvora koji zatvorenik izdržava.**

**(11)** Pogodnosti koje se koriste u krugu Ustanove propisuju se Pravilnikom o kućnom redu za izdržavanje kazne zatvora**.**

Član 148.

(1) Nakon izdržane jedne polovine izrečene kazne zatvora, na molbu zatvorenika može se odobriti premještaj iz jedne u drugu Ustanovu, o čemu rješenjem odlučuje ministar ili lice koje on ovlasti.

(2) Protiv rješenja iz stava 1. ovog člana nije dozvoljena žalba.

(3) Ako je molba zatvorenika za premještaj odbijena, nova molba se može podnijeti nakon isteka šest mjeseci od dana donošenja odluke o prethodnoj molbi, ako je riječ o kazni zatvora preko godinu dana, odnosno nakon tri mjeseca, ako je riječ o kazni zatvora do godinu dana.

**(4) Zatvorenik koji izdržava kaznu doživotnog zatvora može nakon najmanje pet godina izdržane kazne doživotnog zatvora ministru podnijeti molbu za premještaj u drugu Ustanovu koja u svom sastavu ima odjeljenje sa posebnim režimom izvršenja kazne zatvora.**

**(5) Protiv rješenja kojim je odlučeno o molbi iz stava 4. ovog člana nije dozvoljena žalba.**

**(6) Ako je molba zatvorenika za premještaj iz stava 4. ovog člana odbijena, nova molba se može podnijeti nakon isteka dvije godine od dana donošenja odluke o prethodnoj molbi.**

Član 149.

(1) Kada to zahtijevaju razlozi bezbjednosti ili organizacije izvršenja kazne zatvora, direktor Ustanove može podnijeti prijedlog za premještaj zatvorenika u drugu Ustanovu, o čemu rješenjem odlučuje ministar ili lice koje on ovlasti.

(2) Protiv rješenja iz stava 1. ovog člana nije dozvoljena žalba.

(3) Ako je prijedlog direktora Ustanove odbijen, novi prijedlog može se podnijeti nakon šest mjeseci od dana prijema rješenja.

(4) Ako zatvorenik u toku izdržavanja kazne zatvora bude novom pravosnažnom presudom osuđen na kaznu zatvora u trajanju dužem od dvije godine, direktor Ustanove poluotvorenog tipa, može podnijeti prijedlog za premještaj zatvorenika u Ustanovu zatvorenog tipa.

(5) Ministar ili lice koje on ovlasti može premjestiti zatvorenika u drugu Ustanovu iz bezbjednosnih razloga i bez prijedloga direktora Ustanove.

**(6) Direktor Ustanove u kojoj zatvorenik izdržava kaznu doživotnog zatvora može iz razloga bezbjednosti ili organizacije izvršenja kazne zatvora podnijeti prijedlog za premještaj u odjeljenje sa posebnim režimom izvršenja kazne zatvora druge Ustanove koja u svom sastavu ima ovo odjeljenje, o čemu rješenjem odlučuje ministar.**

**(7) Protiv rješenja iz stava 6. ovog člana nije dozvoljena žalba.**

**(8) Ako je prijedlog direktora Ustanove iz stava 6. ovog člana odbijen, novi prijedlog može se podnijeti nakon jedne godine od dana prijema rješenja.**

**(9) Ustanova iz koje se vrši premještaj zatvorenika dostavlja Ustanovi u koju se zatvorenik premješta lični list zatvorenika, zdravstveni karton, lične stvari sa zatvoreničkog depozita, novčani depozit i drugu dokumentaciju.**

**(10**) Troškove premještaja snosi Ustanova iz koje se vrši premještaj.

(**11)** Ustanova u koju je zatvorenik premješten, odmah, a najkasnije u roku od 24 sata omogućava zatvoreniku da se o trošku Ustanove javi porodici ili braniocu po svom izboru.

Član 150.

(1) U slučaju bolesti za čije liječenje ne postoje uslovi u Ustanovi i sjedištu Ustanove u kojoj izdržava kaznu zatvora, zatvorenik može, na prijedlog direktora Ustanove, uz prethodno pribavljeno mišljenje doktora medicine u Ustanovi, sve dok traje liječenje, biti privremeno premješten u Ustanovu u kojoj postoje uslovi za takvo liječenje.

(2) Radi svrsishodnijeg vođenja novog krivičnog postupka i u slučajevima vanrednih dešavanja i prilika u Ustanovi, na prijedlog suda, tužilaštva i direktora Ustanove, zatvorenik se može privremeno premjestiti u drugu Ustanovu.

(3) Rješenje o privremenom premještaju zatvorenika donosi ministar ili lice koje on ovlasti.

(4) Protiv rješenja iz stava 3. ovog člana nije dozvoljena žalba.

**(5) Nakon što prestanu razlozi za privremeni premještaj zatvorenika iz st. 1. i 2. ovog člana, direktor Ustanove u koju je zatvorenik privremeno premješten podnosi ministru prijedlog za premještaj u Ustanovu iz koje je zatvorenik privremeno premješten.**

**(6) O prijedlogu iz stava 5. ovog člana odlučuje ministar rješenjem, protiv kojeg nije dozvoljena žalba.**

Član 152.

(1) Na molbu zatvorenika, ministar ili lice koje on ovlasti može rješenjem odobriti prekid izdržavanja kazne zatvora u Ustanovi, ako su nastupili sljedeći razlozi:

1) ako je obolio od teže akutne bolesti ili mu se znatno pogoršala postojeća hronična bolest, a nema uslova za liječenje u Ustanovi – dok bolest traje, s tim da se svakih 90 dana preispituje doneseno rješenje,

2) usljed smrtnog slučaja ili teže bolesti u porodici – najduže šest mjeseci,

3) ako je potrebno da obavi poljske ili sezonske radove ili radove izazvane elementarnim nepogodama, a u porodici nema članova sposobnih za rad – najduže šest mjeseci,

4) radi polaganja ispita za koji se pripremao ili zbog završetka školovanja – najduže šest mjeseci,

5) ako Ustanova ne raspolaže odgovarajućim prostorijama za boravak zatvorenica za vrijeme trudnoće, porođaja i materinstva ili težeg, odnosno neizlječivog oboljenja novorođenčeta – najviše do navršene dvije godine života djeteta.

(2) U molbi za prekid izdržavanja kazne zatvora navode se razlozi i prilažu originalni dokumenti izdati od nadležnog organa, ili kopije originalnih dokumenata ovjerenih od nadležnog organa jedinice lokalne samouprave.

**(3) Molbu zatvorenika za prekid izdržavanja kazne zatvora sa pratećom dokumentacijom, izvještaj o ponašanju i vladanju, koji sadrži podatke o zatvoreniku i podatke o ukupnoj bezbjednosnoj situaciji u vezi sa zatvorenikom, kao i mišljenje o osnovanosti i opravdanosti molbe, Ustanova dostavlja Ministarstvu u roku od tri dana od dana prijema molbe.**

(4) Protiv rješenja kojim je odbijena molba za prekid izdržavanja kazne zatvora može se izjaviti žalba ministru u roku od 15 dana od dana prijema rješenja.

(5) Rješenje doneseno po žalbi je konačno i protiv njega se ne može pokrenuti upravni spor.

(6) Vrijeme provedeno na prekidu izdržavanja kazne zatvora ne uračunava se u izdržanu kaznu zatvora.

(7) O zatvoreniku kome je odobren prekid izdržavanja kazne zatvora Ustanova obavještava organe iz člana 187. stav 2. ovog zakona.

(8) Za vrijeme prekida izdržavanja kazne zatvora zatvoreniku ne pripadaju prava previđena ovim zakonom.

(9) U slučajevima teže akutne bolesti, na inicijativu zdravstvene službe, uz pismenu saglasnost zatvorenika, direktor Ustanove može predložiti prekid izdržavanja kazne zatvora za oboljelog – dok bolest traje, s tim da se svakih 90 dana preispituje doneseno rješenje.

(10) Postupak donošenja rješenja kojim se može odobriti prekid izdržavanja kazne zatvora iz stava 9. ovog člana je isti kao i postupak donošenja rješenja po molbi zatvorenika koji je propisan st. 2, 3, 4, 5, 6. i 7. ovog člana.

**(11) Zatvoreniku koji izdržava kaznu doživotnog zatvora ne može se odobriti prekid izdržavanja kazne zatvora.**

Član 153.

(1) Ako se za vrijeme trajanja prekida izdržavanja kazne zatvora utvrdi da je prekid odobren na osnovu lažnih isprava ili drugih dokaza, odnosno da se prekid ne koristi u svrhu za koju je odobren, na prijedlog direktora Ustanove opoziva se rješenje iz člana 152. stav 1. ovog zakona, a zatvoreniku se nalaže da se javi na dalje izdržavanje kazne zatvora odmah, a najkasnije u roku od tri dana od dana prijema rješenja o opozivu.

(2) Rješenje o opozivu prekida izdržavanja kazne zatvora donosi ministar ili lice koje on ovlasti, a dostavlja se Ustanovi i licu koje se nalazi na prekidu izdržavanja kazne zatvora.

(3) Ako se zatvorenik ne javi na dalje izdržavanje kazne zatvora, **odbija ili izbjegava prijem rješenja o opozivu prekida izdržavanja kazne zatvora,** postupiće se u skladu sa odredbama iz člana 184. ovog zakona.

Član 186.

(1) O uslovnom otpustu rješava se po molbi zatvorenika ili na prijedlog direktora Ustanove.

(2) Inicijativu za podnošenje prijedloga za uslovni otpust može da podnese i doktor medicine u Ustanovi nakon sagledavanja zdravstvenog stanja zatvorenika, ako teže ili akutno zdravstveno stanje zatvorenika na to ukazuje ili ako medicinska procjena ukazuje na nemogućnost izlječenja, odnosno lošu zdravstvenu prognozu zatvorenika.

(3) Ustanova, uz prijedlog direktora Ustanove ili doktora medicine u Ustanovi ili uz molbu zatvorenika, dostavlja Komisiji podatke o postignutom stepenu prevaspitanja i druge podatke o zatvoreniku koji mogu biti od značaja za odluku Komisije, kao i mišljenje o opravdanosti molbe.

(4) Odredbe ovog člana o uslovnom otpustu ne primjenjuju se na zatvorenike kojima je novčana kazna zamijenjena kaznom zatvora.

(5) Pri donošenju rješenja o uslovnom otpustu, Komisija naročito cijeni:

1) raniju osuđivanost **i podatak da li se protiv zatvorenika vodi drugi krivični postupak**,

2) ponašanje tokom izdržavanja kazne zatvora,

3) lično učešće u procesu prevaspitanja,

4) stav prema učinjenom krivičnom djelu,

5) procjenu ponovnog činjenja krivičnih djela,

6) ostatak neizdržanog dijela kazne zatvora,

7) mišljenje o osnovanosti molbe, odnosno prijedloga za uslovni otpust,

8) mjere u sklopu postpenalne zaštite.

Član 189.

(1) Zatvorenik kojem je odobren uslovni otpust, obavezan je da se za vrijeme trajanja uslovnog otpusta svakih 15 dana javlja organu unutrašnjih poslova nadležnom po mjestu prebivališta, odnosno boravišta zatvorenika, a koja u slučaju nejavljanja u određeno vrijeme o tome obavještava Ustanovu.

(2) Za vrijeme trajanja uslovnog otpusta zatvoreniku nije dozvoljeno napuštanje teritorije Republike Srpske, odnosno Bosne i Hercegovine, osim kada su u pitanju strani državljani ili lica bez državljanstva, a koja nemaju stalno mjesto boravišta u Republici Srpskoj, odnosno Bosni i Hercegovini.

(3) Ustanova u kojoj je zatvorenik do dana otpuštanja na uslovni otpust izdržavao kaznu zatvora obavezna je da u saradnji sa organom iz stava 1. ovog člana prati realizaciju i ostvarenje svrhe uslovnog otpusta.

(4) Zatvorenicima, za vrijeme trajanja uslovnog otpusta, ne pripadaju prava iz ovog zakona.

(5) Izuzetno od stava 2. ovog člana, na molbu zatvorenika, a uz obrazloženo mišljenje Ustanove i doktora medicine u Ustanovi, Komisija može rješenjem odobriti napuštanje teritorije Republike Srpske, odnosno Bosne i Hercegovine u slučajevima kada je riječ o liječenju zatvorenika, bračnog ili vanbračnog druga, djeteta, roditelja, usvojenika i usvojioca, a koje nije moguće sprovesti u zdrastvenim ustanovama Republike Srpske, odnosno Bosne i Hercegovine.

(6) Uz molbu iz stava 5. ovog člana, koju zatvorenik upućuje Komisiji putem Ustanove, prilaže se pismeno izjašnjenje nadležnog univerzitetskog kliničkog centra u Republici Srpskoj, odnosno u Bosni i Hercegovini i originalna zdravstvena dokumentacija ili ovjerene kopije na osnovu kojih se potvrđuje da je liječenje zatvorenika ili članova njegove porodice navedenih u stavu 5. ovog člana neophodno, a da liječenje nije moguće sprovesti na teritoriji Republike Srpske, odnosno Bosne i Hercegovine.

(7) U slučajevima iz stava 5. ovog člana, rješenje Komisije se dostavlja Ustanovi u skladu sa članom 187. ovog zakona.

**(8) Ukoliko je molba iz stava 5. ovog člana odbijena, zatvorenik može putem Ustanove izjaviti žalbu ministru u roku od tri dana od dana prijema rješenja.**

**(9)** Nakon isteka odobrenog perioda iz stava 5. ovog člana, koji je naveden u rješenju Komisije, zatvorenik je dužan da se prijavi organu unutrašnjih poslova nadležnom po mjestu prebivališta i pridržava obaveza propisanih st. 1. i 2. ovog člana.

Član 190.

(1) Ako zatvorenik od dana donošenja rješenja Komisije, kojim se odobrava uslovni otpust do dana otpuštanja na uslovni otpust učini teži disciplinski prekršaj, direktor Ustanove odmah podnosi prijedlog za opoziv rješenja o uslovnom otpustu.

**(2) Ukoliko Komisija, razmatrajući prijedlog direktora, utvrdi okolnosti iz stava 1. ovog člana, donosi rješenje o opozivu uslovnog otpusta.**

**(3) Rješenje iz stava 2. ovog člana dostavlja se Ustanovi, koja ga uručuje zatvoreniku.**

**(4) Na rješenje iz stava 2. ovog člana zatvorenik može, putem Ustanove, izjaviti žalbu ministru u roku od tri dana od dana prijema rješenja.**

**(5)** Ako se zatvorenik za vrijeme trajanja uslovnog otpusta ne pridržava obaveza propisanih članom 189. ovog zakona, počini prekršaj sa elementima nasilja za koje je predviđena kao glavna ili sporedna kazna zatvora ili je izrečena kazna zatvora, učini krivično djelo za koje je potvrđena optužnica, u slučajevima uznemiravanja javnosti i pokušaja prelaska državne granice, na prijedlog direktora Ustanove, Komisija može izvršiti opoziv rješenja o uslovnom otpustu.

**(6)** Rješenje o opozivu uslovnog otpusta iz stava 3. ovog člana, dostavlja se Ustanovi koja uručuje po jedan primjerak zatvoreniku, sudu koji je uslovno otpuštenog uputio na izdržavanje kazne zatvora, sudu koji je izrekao prvostepenu presudu, organu unutrašnjih poslova i organu socijalne zaštite nadležnom po mjestu boravišta, odnosno prebivališta i Graničnoj policiji BiH.

**(7)** Na rješenje o opozivu uslovnog otpusta iz stava 3. ovog člana, zatvorenik može izjaviti žalbu ministru u roku od tri dana od dana prijema rješenja.

**(8)** Žalba na rješenje o opozivu uslovnog otpusta ne zadržava izvršenje rješenja.

**(9)** Po prijemu rješenja o opozivu uslovnog otpusta, zatvorenik se odmah javlja u Ustanovu na izdržavanje preostalog dijela neizdržane kazne zatvora.

**(10)** Kao preostali dio neizdržane kazne zatvora računa se vrijeme od dana otpusta na uslovni otpust do dana redovnog isteka kazne zatvora.

**(11)** U slučaju da se zatvorenik ne javi u Ustanovu, direktor Ustanove donosi naredbu o raspisivanju potjernice.

**(12)** Ukoliko zatvorenik odbije ili izbjegava prijem rješenja o opozivu uslovnog otpusta, Ustanova postupa u skladu sa stavom 9. ovog člana.

GLAVA IX

IZVRŠENJE KAZNE **DOŽIVOTNOG** ZATVORA

Član 196.

**Odredbe čl. 72. do 196. ovog zakona primjenjuju se i na izvršenje kazne doživotnog zatvora, osim ako ovim zakonom ili drugim zakonom nije drugačije propisano.**

Član 197.

**(1) Kazna doživotnog zatvora izvršava se u odjeljenju sa posebnim režimom izvršenja kazne zatvora iz člana 14. stav 2. tačka 5) ovog zakona.**

(2) Lica koja izdržavaju kaznu **doživotnog** zatvora klasifikuju se u posebne vaspitne kolektive, s tim da na jednog vaspitača dolazi do 20 zatvorenika.

Član 198.

(1) Zatvorenici koji izdržavaju kaznu doživotnog zatvora ne mogu biti radno angažovani na poslovima koji se izvode van kruga Ustanove.

(2) Zatvorenicima koji izdržavaju kaznu doživotnog zatvora može se vršiti kontrola pisama i telefonskih razgovora, sa čim mora biti upoznat zatvorenik.

Član 223.

(1) Upućivanje lica na izvršenje ove mjere bezbjednosti vrši sud u skladu sa članom 73. ovog zakona.

(2) Kada je mjera bezbjednosti obaveznog psihijatrijskog liječenja i čuvanja u zdravstvenoj ustanovi izrečena uz kaznu zatvora osuđeni se prvo upućuje na izvršenje mjere bezbjednosti.

(3) Poslije završenog liječenja osuđenog lica kojem kazna zatvora još nije istekla, nadležni sud odlučuje da li će se lice uputiti na izdržavanje preostalog dijela neizdržane kazne zatvora u skladu sa odredbama Pravilnika o upućivanju zatvorenika na izdržavanje kazne zatvora ili će biti pušten na uslovni otpust.

(4) Vrijeme provedeno u specijalizovanoj zdravstvenoj ustanovi za izvršenje mjere bezbjednosti računa se kao vrijeme provedeno na izdržavanju kazne zatvora.

(5) Mjera bezbjednosti obaveznog psihijatrijskog liječenja i čuvanja u zdravstvenoj ustanovi **izrečena uz kaznu zatvora** može trajati duže od izrečene kazne zatvora.

Član 236.

Ministar će u roku od dvanaest mjeseci od dana stupanja na snagu ovog zakona donijeti sljedeće propise:

1) Pravilnik o vrstama i načinu vođenja evidencije o zatvorenicima, pritvorenicima i maloljetnicima (člana 8. stav 2),

2) Pravilnik o funkcionisanju integralnog informacionog sistema (član 9. stav 2),

3) Pravilnik o kućnom redu za izdržavanje kazne zatvora (član 17. stav 2),

4) Pravilnik o načinu vršenja službe obezbjeđenja u ustanovama Republike Srpske (član 24. stav 6),

5) Pravilnik o zvanjima pripadnika službe obezbjeđenja, uslovima njihovog sticanja, uniformi i oznakama zvanja (član 24. stav 7),

6) Pravilnik o uslovima i načinu polaganja stručnog ispita radnika u službi tretmana (član 25. stav 7),

7) Pravilnik o uslovima i načinu polaganja stručnog ispita radnih instruktora (član 27. stav 7),

8) Okvirni plan i program stručnog usavršavanja i osposobljavanja zaposlenih u Ustanovama (član 34. stav 5),

9) Pravilnik o postupku i načinu ocjenjivanja rada (član 39. stav 2),

10) Pravilnik o uslovima za utvrđivanje viška zaposlenih način njihovog zbrinjavanja, kao i obim prava koja im po tom osnovu pripadaju (član 45),

11) Pravilnik o disciplinskoj odgovornosti zaposlenih u Ustanovama (član 56),

**12)** Pravilnik o uslovima i načinu polaganja stručnog ispita radnika službe obezbjeđenja (član 58. stav 7),

**13)** Uputstvo o načinu provjere psihofizičkih sposobnosti kandidata za prijem u službu obezbjeđenja (član 59. stav 3),

**14)** Sporazum o angažovanju posebnih jedinica Ministarstva unutrašnjih poslova i posebnih jedinica Ustanova (član 61. stav 4),

**15)** Pravilnik o organizaciji i upotrebi posebne jedinice službe obezbjeđenja (član 61. stav 5),

**16)** Pravilnik o načinu čuvanja službene tajne (član 62. stav 4),

**17)** Pravilnik o načinu vršenja inspekcijskog nadzora nad radom ustanova (član 66. stav 5),

**18)** Pravilnik o upućivanju osuđenih i kažnjenih lica na izdržavanje kazne zatvora ( član 72),

**19)** Pravilnik o postupanju sa pritužbama i drugim podnescima zatvorenika (član 100. stav 5),

**20)** Pravilnik o klasifikaciji i reklasifikaciji zatvorenika (član 141. stav 4),

**21)** Pravilnik o disciplinskoj odgovornosti zatvorenika (član 155. stav 4),

**22)** Pravilnik o kućnom redu u Odjeljenjima za izvršenje mjere pritvora (član 216),

**23)** Pravilnik za utvrđivanje uslova za odabir pravnih subjekata, način ostvarivanja međusobne saradnje, sačinavanje liste zainteresovanih pravnih subjekata (član 220. stav 8),

**24)** Pravilnik o načinu izvršenja kućnog zatvora (član 230. stav 3).

**Član 236a.**

**Ministar će u roku od šest mjeseci od dana stupanja na snagu ovog zakona donijeti sljedeće propise:**

**1) Pravilnik o sprovođenju javnog konkursa u Ustanovama za izvršenje krivičnih i prekršajnih sankcija (član 30ž),**

**2) Pravilnik o službenoj legitimaciji pripadnika službe obezbjeđenja (član 57. stav 4).**